Efter en lørdag med pænt kig til solen, behagelige temperaturer og kun få byger over det nordjyske, venter en søndag der bliver lidt mere våd. Dagen starter ellers med at ligne lørdag. Formiddagsvejret byder på tørvejr og omkring 16 graders varme, men jo længere vi kommer ud på eftermiddagen stiger risikoen for byger. Temperaturen stiger også en anelse og ender på små 18 grader. Bygerne der kommer ind fra sydvest i løbet af eftermiddagen kan ifølge TV 2 Vejrets prognoser være nogle småhidsige nogle af slagsen, og mens vinden generelt bliver let til frisk kan der opstå kraftige vindstød i forbindelse med de små uvejrsceller, der for en stund sender solen til tælling. Mandag bliver en pæn dag, hjulpet på vej af et lille højtryk, så hvis man har mulighed for at nyde vejret der, bør man nok gøre det. Det frontsystem, der var forudset at komme til landet onsdag, dukker nu nemlig allerede op tirsdag aften, hvorfra det vil give flere dage med regnvejr og lavere temperaturer.

Referat:
Søndagen starter pænt, men bygevejr venter i vest i løbet af eftermiddagen.